Document ID: 32013D0213

РЕШЕНИЕ ЗА ИЗПЪЛНЕНИЕ НА КОМИСИЯТА
от 29 април 2013 година
за изменение на Решение 2010/221/ЕС във връзка с одобряването на национални мерки за предотвратяване на разпространението на ostreid herpesvirus 1 μνаr (OsHV-1 μνаr) в някои части на Ирландия и Обединеното кралство
(нотифицирано под номер C(2013) 2381)
(текст от значение за ЕИП)
(2013/213/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 43, параграф 2 от нея,
като има предвид, че:
(1)
С Решение 2010/221/ЕС на Комисията от 15 април 2010 г. за одобряване на национални мерки за ограничаване на въздействието на някои болести по аквакултурите и дивите водни животни в съответствие с член 43 от Директива 2006/88/ЕО на Съвета (2) на някои държави членки се разрешава да прилагат ограничения по отношение на пратки водни животни, които се пускат на пазара или се внасят, с цел да се предотврати въвеждането на някои болести на тяхна територия.
(2)
Държавите членки могат да прилагат ограниченията, при условие че покажат, че територията им или някои определени части от нея са свободни от болести, или че са установили програма за ликвидиране с цел постигане на такова състояние.
(3)
Предвижда се ограниченията по отношение на ostreid herpesvirus 1 μνаr (OsHV-1 μνаr), посочени в Решение 2010/221/ЕС, да се прилагат само до 30 април 2013 г. OsHV-1 μνаr е нова болест, по отношение на която съществуват множество неясноти, а програмите за наблюдение, одобрени с посоченото решение, все още не са напълно оценени. Поради това периодът, през който държавите членки могат да прилагат специфични ограничителни мерки във връзка с болестта, следва да бъде продължен с още една година.
(4)
Поради това Решение 2010/221/ЕС следва да бъде съответно изменено.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 3а, параграф 2 от Решение 2010/221/ЕС датата „30 април 2013 г.“ се заменя с датата „30 април 2014 г.“
Член 2
Настоящото решение се прилага от 1 май 2013 г.
Член 3
Адресати на настоящото решение са държавите членки.
Съставено в Брюксел на 29 април 2013 година.

Labels: 3
0
18
6